**Ministru kabineta noteikumu projekta „Grozījumi Ministru kabineta 2013. gada 21. maija noteikumos Nr. 281 “Noteikumi par valsts vispārējās vidējās izglītības standartu, mācību priekšmetu standartiem un izglītības programmu paraugiem”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks  |  Ministru kabineta noteikumu projekta “Grozījumi Ministru kabineta 2013. gada 21. maija noteikumos Nr. 281 “Noteikumi par valsts vispārējās vidējās izglītības standartu, mācību priekšmetu standartiem un izglītības programmu paraugiem”” (turpmāk – noteikumu projekts) mērķis ir:1. nodrošināt Izglītības likumam atbilstošu valsts valodas lietojuma ieviešanu izglītības programmu apguvē;
2. neklātienes formas paveidu – tālmācību – nošķirt kā atsevišķu izglītības ieguves formu.

Noteikumu projekts stājas spēkā 2019. gada 1. septembrī. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Noteikumu projekts izstrādāts, pamatojoties uz Izglītības likuma 14. panta 19. punktu un Vispārējās izglītības likuma 4. panta 11. punktu, lai nodrošinātu:1. Saeimā 2018. gada 22. martā pieņemtajā likumā “Grozījumi Izglītības likumā” noteikto, ka Ministru kabineta 2013. gada 21. maija noteikumos Nr. 281 "Noteikumi par valsts vispārējās vidējās izglītības standartu, mācību priekšmetu standartiem un izglītības programmu paraugiem" (turpmāk – noteikumi Nr. 281) jāveic grozījumi atbilstoši grozījumiem Izglītības likuma 9. panta otrās daļas 2. punktā un 41. panta pirmajā daļā, kas nosaka pakāpenisku pāreju uz izglītības ieguvi valsts valodā;2. Saeimā 2018. gada 20. septembrī pieņemtajā likumā “Grozījumi Izglītības likumā” noteikto, kas paredz neklātienes formas paveidu – tālmācību – nošķirt kā atsevišķu izglītības ieguves formu.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd spēkā esošajos noteikumos Nr. 281 ir noteikta mazākumtautību izglītības programmas apguve. Noteikumu projekts paredz svītrot normas par mazākumtautību izglītības programmas apguvi vidējās izglītības posmā, tas attiecas arī uz viena gada vidējās izglītības izlīdzinošo programmu, kas paredzēta personām, kuras ir ieguvušas arodizglītību, vienlaikus saglabājot iespēju arī turpmāk apgūt mazākumtautību valodu un literatūru. Grozījumi Vispārējās izglītības likumā par vispārējās vidējās izglītības iegūšanu valsts valodā nosaka, ka mācībvaloda ir tikai valsts valoda, tomēr izglītības iestādēm būs iespēja izglītības programmās papildus iekļaut mācību priekšmetus, kas saistīti ar mazākumtautības dzimto valodu un ar mazākumtautību identitāti. Vienlaikus, lai nodrošinātu iespējas efektīvi piedalīties sabiedriskajā dzīvē un sekmēt augstskolas izglītības iegūšanu, izglītojamiem ir vienlīdz svarīgi apgūt valsts valodu. Valsts pienākums ir nodrošināt mazākumtautību bērniem un jauniešiem labāko veidu un iespējas integrēties sabiedrībā un efektīvi līdzdarboties kultūras, sociālajā un ekonomiskajā dzīvē, jo, pretējā gadījumā, valsts valodas neprasme var ierobežot viņu integrāciju sabiedrībā. Tādēļ valsts pienākums ir izstrādāt un attīstīt tādu izglītības politiku, kura veicinātu valsts valodas kvalitatīvu apguvi visos izglītības posmos. Noteikumu projekts nodrošina Satversmes tiesas 2019. gada 23. aprīļa spriedumā lietā Nr. 2018-12-01 norādīto, ka valsts izveidotā izglītības sistēma valsts un pašvaldību izglītības iestādēs paredz saturu, kas nodrošina iespējas apgūt mazākumtautības valodu, kā arī saglabāt mazākumtautību kultūru un identitāti, vienlaikus radot pie mazākumtautībām piederošiem izglītojamiem vienlīdzīgas iespējas veidoties par pilnvērtīgiem Latvijas sabiedrības locekļiem.Noteikumu projekts stājas spēkā 2019. gada 1. septembrī, bet normas, kas attiecas uz mazākumtautību izglītības programmu īstenošanas izbeigšanu, stājas spēkā pakāpeniski: attiecībā uz mācību satura apguvi 11. klasē – 2020. gada 1. septembrī, bet attiecībā uz mācību satura apguvi 12. klasē – 2021. gada 1.  septembrī. Izglītības iestādes par tiesisko regulējumu, kas jāpiemēro konkrētajā mācību gadā attiecīgajā klasē, tiks informētas īpaši – izglītības iestādēm tiks veidota infogramma, kas tiks ievietota Izglītības un zinātnes ministrijas un Valsts izglītības satura centra tīmekļvietnē, tiks nosūtīta informācija visām Izglītības pārvaldēm un par izmaiņām Izglītības programmu īstenošanā izglītības iestāžu direktori tiks informēti š.g. augusta konferencē.Nodrošinot „Izglītības attīstības pamatnostādnēs 2014. – 2020. gadam” rīcības virziena 1.1. “Uz zināšanu sabiedrībā pieprasītām kompetencēm orientēta, radošumu, inovāciju un veselīga dzīves veida veicinoša izglītības satura pilnveide” uzdevumu īstenošanu, kopš 2017. gada vienotā sistēmā un pēctecīgi tiek pilnveidots vispārējās izglītības mācību saturs un pieeja mācībām izglītojamo lietpratības attīstībai visās izglītības pakāpēs. Mācību satura pilnveide tiek veikta Valsts izglītības satura centra 2016. gada novembrī uzsāktā ESF projekta specifiskā atbalsta mērķa „8.3.1. Attīstīt kompetenču pieejā balstītu vispārējās izglītības saturu” Eiropas Sociālā fonda projekta Nr.8.3.1.1/16/I/002 “Kompetenču pieeja izglītības saturā” (turpmāk – ESF projekts) ietvaros. Lai sniegtu metodisku atbalstu jaunā vispārējās izglītības satura ieviešanā, ESF projekts izstrādā metodiskos materiālus pedagogiem, piemēram, mācību priekšmetu programmu paraugus ar stundu piemēriem, mācību snieguma vērtēšanas paraugus, kuri būs pieejami digitālā formātā ESF projektā izstrādātajā mācību resursu krātuvē. Minētos materiālus varēs izmantot arī noteikumu projektā paredzētā regulējuma ieviešanā un īstenošanā.Sniedzot atbalstu pedagogiem, ESF projekts sadarbībā ar Latviešu valodas aģentūru (turpmāk – LVA) 2018. gada septembrī uzsāka pedagogu profesionālās kompetences pilnveides kursu īstenošanu pedagogiem, kas īsteno mazākumtautību izglītības programmas un strādā lingvistiski neviendabīgā vidē. Plānots, ka latviešu valodas kompetenci pilnveidos vairāk nekā 4700 pedagogu. No 2017. gada jūlija līdz 2019. gada decembrim 955 svešvalodu un latviešu valodas kā valsts valodas (LAT2) pedagogiem sadarbībā ar LVA tiek īstenoti kursi par Eiropas Valodu portfeļa (EVP) izmantošanas iespējām un valodas un satura integrēto apguvi (CLIL). Lai saskaņotu noteikumu Nr. 281 regulējumu, kura 28. pielikumā ir Vispārējās vidējās izglītības tālmācības programmas paraugs, kas šobrīd paredz arī “iegūt izglītību neklātienē tālmācības formā”, ar 2018. gada 20. septembrī pieņemtajā likumā “Grozījumi Izglītības likumā” noteikto, kas paredz neklātienes formas paveidu – tālmācību – nošķirt kā atsevišķu izglītības ieguves formu, noteikumu projektā tālmācība tiek izteikta kā atsevišķa izglītības ieguves forma un noteikumu projektā tiek precizēta lietotā terminoloģija atbilstoši minētajiem “Grozījumiem Izglītības likumā”.  |
| 3. | Projekta izstrādē iesaistītās institūcijas un publiskas personas kapitālsabiedrības | Izglītības un zinātnes ministrija un Valsts izglītības satura centrs. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums attiecināms uz izglītojamajiem, kas apgūst vispārējās vidējās izglītības programmas 10. – 12. klasē, un uz pedagogiem, kas īsteno vispārējās vidējās izglītības programmas. |
| 2. | Tiesiskā regulējuma ietekme uz tautsaimniecību un administratīvo slogu |  Sabiedrības grupām un institūcijām noteikumu projekta tiesiskais regulējums nemaina tiesības un pienākumus. Paredzētais tiesiskais regulējums nemaina pašreiz spēkā esošo administratīvo procedūru, izglītības iestādei nebūs jāveic papildu darbības, kas saistītas ar informācijas sniegšanu par tās īstenoto izglītības programmu. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Noteikumu projekts ir saistīts ar:1. Ministru kabineta noteikumu projektu „Noteikumi par valsts vispārējās vidējās izglītības standartu un vispārējās vidējās izglītības programmu paraugiem” (VSS-474), kas Valsts sekretāru sanāksmē izsludināts 2019. gada 30. maijā un paredz nodrošināt lietpratības pieejas mācību satura īstenošanas pakāpenisku uzsākšanu un likumam atbilstošu valsts valodas lietojuma ieviešanu izglītības programmu apguvē vispārējās vidējās izglītības pakāpē 2020. gada 1. septembrī 10. klasē. Minētie noteikumi attiecībā uz vispārējās vidējās izglītības programmas īstenošanu 11. klasē stājas spēkā 2021. gada 1. septembrī, bet attiecībā uz vispārējās vidējās izglītības programmas īstenošanu 12. klasē – 2022. gada 1. septembrī. Līdz minētajiem datumiem vispārējās vidējās izglītības programmas 11. klasē un 12. klasē īsteno saskaņā ar noteikumiem Nr. 281, kas bija spēkā līdz minēto noteikumu spēkā stāšanās dienai, kā arī paredz atzīt par spēku zaudējušiem noteikumus Nr. 281.2. Ministru kabineta noteikumu projektu "Vispārējās pamatizglītības programmas un vispārējās vidējās izglītības programmas īstenošanas kārtība neklātienes un tālmācības formā" (VSS-164), kas 2019. gada 28. februārī izsludināts Valsts sekretāru sanāksmē un precizē nosacījumus izglītības programmas īstenošanai šajās formās. Atbilstoši Izglītības likuma pārejas noteikumu 76. punktam vispārējās izglītības iestādes, kas minēto noteikumu par kārtību neklātienes vai tālmācības formā spēkā stāšanās dienā īsteno vispārējās izglītības programmas šajās formās, līdz 2020. gada 31. jūlijam nodrošina šo izglītības programmu īstenošanas kārtības atbilstību minētajiem noteikumiem. |
| 2. | Atbildīgā institūcija | Izglītības un zinātnes ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības pārstāvji varēs līdzdarboties noteikumu projekta izstrādē pēc tā publiskošanas Izglītības un zinātnes ministrijas tīmekļa vietnē www.izm.gov.lv un Ministru kabineta tīmekļa vietnē [www.mk.gov.lv](http://www.mk.gov.lv). |
| 2. | Sabiedrības līdzdalība projekta izstrādē | Paziņojums par sabiedrības līdzdalības iespējām Izglītības un zinātnes ministrijas tīmekļvietnē sadaļā “Sabiedrības līdzdalība” ievietots 2019. gada 21. maijā (<https://izm.gov.lv/lv/sabiedribas-lidzdaliba/sabiedriskajai-apspriesanai-nodotie-normativo-aktu-projekti>). Noteikumu projektā paredzētās normas attiecībā uz vispārējās vidējās izglītības iegūšanu valsts valodā pārrunātas Izglītības un zinātnes ministrijas Mazākumtautību konsultatīvajā padomē saistībā ar Saeimā 2018. gada 22. martā pieņemto likumu “Grozījumi Izglītības likumā”, kā arī Valsts izglītības satura centra Vispārējās izglītības satura konsultatīvajā padomē, apspriežot vidējās izglītības modeli. |
| 3. | Sabiedrības līdzdalības rezultāti | Mazākumtautību konsultatīvajā padomē nebija konceptuālu iebildumu pret noteikumu projektā paredzētajām normām. Pēc noteikumu projekta ievietošanas Izglītības un zinātnes ministrijas tīmekļvietnē sabiedrības pārstāvju viedokļi netika saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Vispārējās izglītības iestādes, to dibinātāji. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpilde neietekmēs pārvaldes funkcijas vai institucionālo struktūru. |
| 3. | Cita informācija | Nav. |

Izglītības un zinātnes ministre Ilga Šuplinska

Vizē:

Valsts sekretāre Līga Lejiņa

O.Arkle 67047944

olita.arkle@izm.gov.lv

I.Upeniece 67814244

ineta.upeniece@visc.gov.lv